বিধানসভা নির্বাচনে বাম-কংগ্রেস জোটের ইতিবাচক ফল সম্পর্কে কি সিপিএমের রাজ্য সম্পাদক সূর্যকান্ত মিশ্রের মনে কোনও সংশয় রয়েছে! শুক্রবার সূর্যের দু’টি মন্তব্যের প্রেক্ষিতে রাজ্য বামফ্রন্টের অন্দরে এখন এই প্রশ্নই ঘুরপাক খাচ্ছে। উদ্বিগ্ন বাম নেতৃত্বের একাংশ।
তৃণমূলের হাতে ‘আক্রান্তদের’ নিয়ে এদিন ধর্মতলার ‘ওয়াই’ চ্যানেলে একটি সভায় বক্তৃতা করেন সূর্য। সেখানে তিনি বললেন, ‘‘সরকার বদল হবে কি না, তা মানুষ বলবে। যে সরকারই আসুক না কেন, তাকে জনগণের সরকার হতে হবে।’’ এদিন দুপুরে বামফ্রন্টের বৈঠকে তিনি জানিয়েছেন, ভোটে তৃণমূল জয়ী হলে বাম কর্মী-সমর্থকদের সন্ত্রাসের হাত থেকে বাঁচানোর জন্য পরিকল্পনা করতে হবে। ভোটের ফলাফল নিয়ে সিপিএমের অন্দরে যে সংশয়ে রয়েছে, সূর্যের মন্তব্যে তা স্পষ্ট হচ্ছে বলে মনে করছেন রাজনৈতিক বিশ্লেষকদের একাংশ।
নির্বাচনী প্রচারে সূর্য জোর গলায় দাবি করেছেন, ভোটে তৃণমূল সরকারের পতন হবেই। ভোটগ্রহণ পর্ব মেটার পর বাম-কংগ্রেস জোট কত আসন পাবে তা নিয়ে সিপিএমের কোনও নেতাই অন্তত প্রকাশ্যে মুখ খোলেননি। তবে তাঁদের আশা, ১৬০-১৮০টি আসন পেতে পারে বিরোধী জোট। এদিন সূর্যের মন্তব্যে কিছুটা বিভ্রান্তি তৈরি হয়েছে বাম মহলে। এদিন সন্ধ্যায় ধর্মতলার সভায় তিনি বলেন, ‘‘আমাদের লড়াইটা কি শুধু ক্ষমতায় আসার লড়াই? নিছক একটা সরকার বদলের লড়াই? সরকার বদল হবে কি না, মানুষ বলবেন।’’
আলিমুদ্দিনে বামফ্রন্টের বৈঠকের পর এক শরিক নেতা বলেন, ‘‘বৈঠকে সূর্যবাবু বলেছেন, জিতলে কোনও বিজয় মিছিল হবে না। কারণ, মিছিল হলে তা থেকে অশান্তি ছড়ানোর সম্ভাবনা থাকবে। তিনি এ-ও বলেন, ফল উল্টো হলে বাম কর্মীদের সন্ত্রাসের হাত থেকে বাঁচাতে হবে। তার জন্য প্রস্তুত থাকতে হবে।’’ সূর্যের মন্তব্য প্রসঙ্গে আরেক শরিক নেতার ব্যাখ্যা, ‘‘সূর্যবাবুর মনের কথা তাঁর চোখেমুখে প্রতিফলিত হয় না। তিনি হয়তো জানেন যে, জোটই জিতবে। কিন্তু মুখে তা প্রকাশ করতে নারাজ। ফল বিপরীত হলে তার জন্য বামেদের প্রস্তুত থাকার কথা বলে তিনি আমাদের সতর্ক থাকতে বলেছেন। গণনা কেন্দ্রে বাম এজেন্টদের নিরাপত্তা নিশ্চিত করার কথাও বলেছেন সূর্যবাবু।’’
ফ্রন্টের বৈঠকের পর চেয়ারম্যান বিমান বসুও জানিয়েছেন, বামেরা কোনও বিজয় মিছিল করবে না। ভোটের ফল এবং বামেরা কতগুলি আসন পেতে পারে সে সম্পর্কেও কোনও মন্তব্য করেননি তিনি। বিমানের কথায়, ‘‘মানুষের (বাম-কংগ্রেস) জোটের পক্ষেই হাওয়া ছিল। ভোট নিয়ে বামফ্রন্ট সন্তুষ্ট। আগাম কোনও মন্তব্য করব না। প্রলুব্ধ হয়েও উত্তর দেব না।’’ 




‘বন্ধুত্বপূর্ণ’ লড়াইয়ে কংগ্রেসের পাশে সিপিএম! ক্ষুব্ধ আরএসপি
নিজস্ব সংবাদদাতা: কংগ্রেসের সঙ্গে বামেদের ‘বন্ধুত্বপূর্ণ’ লড়াইয়ে সিপিএমের স্থানীয় নেতৃত্ব কোন পক্ষের হয়ে কাজ করেছেন, তা খতিয়ে দেখার আবেদন জানিয়েছে বামফ্রন্ট শরিক আরএসপি। প্রসঙ্গত, মুর্শিদাবাদ, আলিপুরদুয়ার, মালদহ এবং বীরভূমের মোট ১২টি আসনে বামেদের সঙ্গে কংগ্রেসের ‘বন্ধুত্বপূর্ণ’ লড়াই হয়েছে। শুধু আরএসপি’র সঙ্গেই কংগ্রেসের লড়াই হয়েছে সাতটি আসনে। 
শুক্রবার আরএসপি’র এক শীর্ষনেতা বলেন, ‘‘আমরা খবর পেয়েছি, মুর্শিদাবাদের সুতি, রঘুনাথগঞ্জ এবং আলিপুরদুয়ারের সিপিএম নেতৃত্ব কংগ্রেসের হয়ে কাজ করেছেন। এটি বামফ্রন্টের ঐক্যবিরোধী। সম্প্রতি সিপিএমের সঙ্গে দ্বিপাক্ষিক বৈঠকে আমরা বিষয়টি ফ্রন্ট চেয়ারম্যান বিমান বসুকে জানিয়েছি।’’ এ বিষয়ে যে আরএসপি’র অভিযোগ রয়েছে তা ভালভাবেই জানতেন সিপিএম নেতৃত্ব। তাই এ নিয়ে তাঁরা বামফ্রন্টে আলোচনা করতে চাননি। দ্বিপাক্ষিক আলোচনায় বিষয়টি মেটানোর চেষ্টা করেছে সিপিএম। আরএসপি’র ওই নেতার দাবি, ‘‘বিমানবাবু অভিযোগ শুনেছেন। তিনিও ক্ষুব্ধ।’’ 
বাম-কংগ্রেস ‘বন্ধুত্বপূর্ণ’ লড়াইয়ে সিপিএম যে তাঁদের পাশে থাকবে না, সেই আশঙ্কা আগেই করেছিলেন আরএসপি নেতৃত্ব। তাঁদের একজন এদিন বলেন, ‘‘সেই আশঙ্কাই সত্য হয়েছে কয়েকটি কেন্দ্রে। আমরা দাবি করেছি, ওই এলাকায় সিপিএম এবং আরএসপি নেতাদের একটি যৌথ দল পাঠিয়ে বিষয়টি খতিয়ে দেখা হোক। সিপিএম রাজ্য নেতৃত্ব ফ্রন্টের ঐক্যের উপর জোর দেওয়ার কথা বললেও নিচুতলার নেতারা সেই নির্দেশ অগ্রাহ্য করেছেন।’’